寄題傅欽之草堂
作者：秦觀
朝代：宋

paragraphs: 河陽有洑流，經營太行根。
盛德不終晦，發爲清濟源。
斯堂濟源上，太行正當門。
仰視浮雲作，俯窺流水奔。
脩竹带藩籬，百禽鳴朝暾。
相望有盤谷，李願故居存。
主人國之老，實惟商巖孫。
班行昔供奉，亟進逆耳言。
天子色爲動，群公聲亦吞。
蕭條冰霜際，不改白玉溫。
出處士所重，其微難具論。
公勿思草堂，朝廷待公尊。